Virtuele gholftoernooi kom gou vir VSATiger Woods en Gary Player. Foto: Timothy A. Clary/AFP. Gholf in stadions regoor die VSA met die spel se topspelers wat mekaar in spanverband om groot prysgeld takel. Dié nuutjie is die geesteskind van Tiger Woods en Rory McIlroy en sal in 2024 die lig sien. Spelers sal werklik die stokke swaai, maar die bane is virtuele skeppings danksy tegnologie wat dit moontlik maak om in sportstadions eerder as op regte gholfbane mee te ding. Simulators sal gebruik word wanneer spelers lang houe moet slaan, maar ’n ware setperk in die stadion sal gebruik word wanneer daar gekap en geset word deur die spelers. Woods en McIlroy het gister hul planne bekend gemaak vir hul nuwe gholfliga, TGL, waaraan ses spanne van drie spelers elk sal deelneem. Die liga sal uit 15 kwalifiserende kragmetings bestaan, met spanne wat in ses van die 15 kragmetings in aksie sal wees in hul strewe om vir die halfeind- en eindronde te kwalifiseer. Die beoogde kragmetings sal van Januarie tot April op Maandagaande beslis word en sowat twee uur neem om te voltooi. Regstreekse televisiedekking word in die vooruitsig gestel met twee gewese grootkoppe van die TV-kanaal NBC Sports wat Woods en McIlroy se vennote in die twee gholfsupersterre se nuwe onderneming is. Volgens McIlroy sal hy en Woods albei in aksie wees en het hulle die ondersteuning van die spel se topspelers asook die PGA-reeks. Woods en McIlroy het verlede week in Delaware met meer as 20 van die topspelers vergader om planne te beraam om die nuwe LIV-reeks in sy spore te stuit. Die twee Majors-kampioene het toe glo hul planne vir die virtuele gholfliga met hul medespelers gedeel en die groen lig gekry. “Dit gaan ’n nuwe ervaring vir almal wees en spelers sal die geleentheid kry om interaksie met hul ondersteuners te hê en sodoende help om die spel te ontwikkel,” het McIlroy gister gesê. Volgens die Ier sal die deelnemende spelers die geleentheid hê om eienaarskap van die spanne te bekom en is die plan om die virtuele liga na soveel as moontlik stede in die VSA te neem. “Die oogmerk is om jonger spelers na die spel te lok. Daar is baie kampioene daar buite,” het hy gesê.